num_pages: 160
description: Dagbladet Politikens søndagstillæg Magasinet, som udkom fra 1922 til 1963, var i mange år det vigtigste medie for dansk tegne- og illustrationskunst. Ikke kun fordi det fra begyndelsen af trediverne var konkurrenterne langt overlegent rent trykteknisk, men nok mest fordi "de fire store" (Axel Nygaard, Arne Ungermann, Sikker Hansen og Ib Andersen) i kraft af deres overvældende talent gav bladet et niveau, som ingen på det tidspunkt kunne hamle op med.Mens de tre sidstnævnte af disse fire tegnere stadig eksisterer et sted i vores fælles bevidsthed, skal man nok være langt op i pensionsalderen for at huske Axel Nygaard (1877-1953). Ikke desto mindre var det ham, der skabte forudsætninger for sine tre yngre kollegers arbejder i Magasinet.Axel Nygaard blev tilknyttet Magasinet allerede ved bladets start i 1922. På det tidspunkt havde han skiftet sine bidende skarpe satiriske tegninger ud med de poetisk-idylliske vignetter til rubrikken Dag til dag i dagbladet Politiken, som gjorde ham til tidens mest populære tegner. På Magasinet fik han farver at arbejde med - flere og flere efterhånden som trykpresserne blev bedre - og det var ham der fandt på at bruge trykpressen som et redskab i den kunstneriske proces. Han arbejdede med farverne hver for sig, og først under trykningen blev de blandet, således at det trykte blad blev det originale kunstværk.Nygaard var også med til at skabe den layout-teknik der kom til at præge Magasinet fremover. Den var kendetegnet ved håndtegnede overskrifter og en fri og fantasifuld kombination af tekst og billeder, der ofte gjorde især midteropslagene til ubrydelige grafiske enheder.Disse teknikker lærte han videre til sine yngre kolleger, mens han selv skabte sine mange forside-illustrationer og gennem-illustrerede midteropslag - og en vignet i ny og næ. Og hvad enten hans tegnede huse og gader i det gamle København, det danske landskab eller eksotiske steder i andre verdensdele, udstrålede hans elegante og lyriske tegninger altid munter livsglæde og appetit på livet, når det er bedst.
language: Danish
title: Tegninger fra Magasinet: Axel Nygaard
publisher: Bogfabrikken